RO Jurnalul Oficial al Uniunii Europene L 92/20

REGULAMENTUL (UE) 2015/552 AL COMISIEI

din 7 aprilie 2015

de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru 1,3-diclorpropenă, bifenox, dimetenamid-P, prohexadion, tolilfluanid și trifluralin din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1) a Consiliului, în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),

întrucât:

(1) Limitele maxime de reziduuri (LMR) pentru dimetenamidă-P și prohexadion au fost stabilite în anexa II și partea B din anexa III la Regulamentul (CE) nr. 396/2005. Pentru 1,3-diclorpropenă și bifenox, LMR-urile au fost stabilite în partea A din anexa III la regulamentul respectiv. Pentru tolilfluanid și trifluralin, LMR-urile au fost stabilite în anexa V la regulamentul respectiv.

(2) Neincluderea substanței 1,3-diclorpropenă în anexa I la Directiva 91/414/CEE a Consiliului (2) este prevăzută în Decizia 2011/36/UE a Comisiei (3). Toate autorizațiile existente pentru produsele de protecție a plantelor care conțin substanța activă 1,3-diclorpropenă au fost revocate. Prin urmare, în conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1), LMR-urile stabilite pentru substanța activă respectivă în anexa III ar trebui eliminate. Această măsură nu ar trebui să se aplice LMR-urilor care corespund unor limite maxime a reziduurilor proprii Codexului (LCX) bazate pe utilizări din țări terțe, cu condiția ca acestea să fie acceptabile în ceea ce privește siguranța consumatorilor. Măsura nu ar trebui să se aplice nici în cazurile în care LMR-urile au fost stabilite în mod expres sub formă de toleranță la importuri.

(3) Pentru bifenox, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Aceasta a recomandat reducerea LMR-urilor pentru boabele de orz, boabele de ovăz, boabele de secară și boabele de grâu. Autoritatea a concluzionat că, în ceea ce privește LMR-urile pentru semințele de floarea-soarelui și semințele de rapiță, unele informații nu erau disponibile și era necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. LMR-urile respective vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament. Autoritatea a concluzionat că, în ceea ce privește LMR-urile pentru porcine (carnea, grăsimea, ficatul, rinichii), bovine (carnea, grăsimea, ficatul, rinichii), ovine (carnea, grăsimea, ficatul, rinichii), caprine (carnea, grăsimea, ficatul și rinichii) și lapte (bovine, ovine, caprine), nu erau disponibile informații și era necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(4) Pentru dimetenamidă-P, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (5). Autoritatea a propus modificarea definiției reziduurilor. Aceasta a recomandat reducerea LMR-urilor pentru arahide, semințe de floarea-soarelui, semințe de rapiță, boabe de soia, semințe de dovleac și sfeclă de zahăr (rădăcină). Pentru alte produse, autoritatea a recomandat menținerea LMR-urilor existente. Autoritatea a concluzionat că, în ceea ce privește LMR-urile pentru ceapa de primăvară, salată și plante aromatice, unele informații nu erau disponibile și că era necesară o examinare suplimentară din partea responsabililor cu gestionarea riscurilor. Deoarece nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. LMR-urile respective vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.

(5) Pentru prohexadion, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (6). Aceasta a recomandat reducerea LMR pentru strugurii de masă și de vin, căpșuni, fructe de rug, alte fructe mici și bace, hamei, orz, grâu, porcine (carnea, grăsimea, ficatul, rinichii), bovine (carnea, grăsimea, ficatul, rinichii), ovine (carnea, grăsimea, ficatul, rinichii) și caprine (carnea, grăsimea, ficatul, rinichii). Pentru alte produse, autoritatea a recomandat creșterea sau menținerea LMR-urilor existente.

(6) Eliminarea substanței tolilfluanid din anexa I la Directiva 91/414/CEE este prevăzută în Directiva 2010/20/UE a Comisiei (7). Toate autorizațiile existente pentru produsele de protecție a plantelor care conțin substanța activă tolilfluanid au fost revocate.

(7) Pentru tolilfluanid, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (8). Autoritatea a propus modificarea definiției reziduurilor. Aceasta a concluzionat că era necesară o examinare suplimentară din partea responsabililor cu gestionarea riscurilor. Luând în considerare cunoștințele științifice și tehnice actuale, ar trebui stabilite LMR-uri la limita specifică de cuantificare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(8) Neincluderea substanței trifluralin în anexa I la Directiva 91/414/CEE este prevăzută în Decizia 2010/355/UE a Comisiei (9). Toate autorizațiile existente pentru produsele de protecție a plantelor care conțin substanța activă trifluralin au fost revocate.

(9) Pentru trifluralin, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (10). Luând în considerare cunoștințele științifice și tehnice actuale, ar trebui stabilite LMR-uri pentru aceste produse la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(10) În ceea ce privește produsele de origine vegetală și animală pentru care nu au fost raportate nici autorizații, nici toleranțe la import relevante la nivelul Uniunii și pentru care nu au fost disponibile limite maxime ale reziduurilor proprii Codexului (LCX), autoritatea a concluzionat că era necesară o examinare suplimentară din partea responsabililor cu gestionarea riscurilor. Luând în considerare cunoștințele științifice și tehnice actuale, ar trebui stabilite LMR-uri pentru aceste produse la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(11) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de cuantificare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite specifice de cuantificare.

(12) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(13) Prin urmare, Regulamentul (CE) nr. 396/2005 ar trebui modificat în consecință.

(14) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse legal înainte de modificarea LMR-urilor și pentru care informațiile arată că se menține un nivel ridicat al protecției consumatorilor.

(15) Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(16) Prin intermediul Organizației Mondiale a Comerțului, partenerii comerciali ai Uniunii au fost consultați cu privire la noile LMR-uri, iar observațiile acestora au fost luate în considerare.

(17) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse în mod legal înainte de 28 aprilie 2015.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 28 octombrie 2015.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 7 aprilie 2015. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Directiva 91/414/CEEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

(3) Decizia 2011/36/UE a Comisiei din 20 ianuarie 2011 privind neincluderea 1,3-diclorpropenei în anexa I la Directiva 91/414/CEE a Consiliului (JO L 18, 21.1.2011, p. 42).

(4) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for bifenox according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de bifenox în conformitate cu articolul 12 din Regulamentul (CE) nr. 396/2005]. EFSA Journal 2013; 11(4):3215. [36 p.].

(5) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for dimethenamid-P according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de dimetenamidă-P în conformitate cu articolul 12 din Regulamentul (CE) nr. 396/2005]. EFSA Journal 2013; 11(4):3216. [53 pp.].

(6) Autoritatea Europeană pentru Siguranța Alimentară; Review of the existing maximum residue levels (MRLs) for prohexadione according to Article 12 of Regulation (EC) No 396/2005 [Reexaminarea actualelor limite maxime pentru reziduurile (LMR) de prohexadion în conformitate cu articolul 12 din Regulamentul (CE) nr. 396/2005]. EFSA Journal 2013; 11(4):3192. [36 pp.].

(7) Directiva 2010/20/UE a Comisiei din 9 martie 2010 de modificare a Directivei 91/414/CEE a Consiliului pentru a elimina tolilfluanidul ca substanță activă și privind retragerea autorizațiilor pentru produsele de protecție a plantelor care conțin această substanță (JO L 60, 10.3.2010, p. 20).

(8) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for tolylfluanid according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de tolilfluanid în conformitate cu articolul 12 din Regulamentul (CE) nr. 396/2005]. EFSA Journal 2013; 11(7):3300. [37 pp.].

(9) Decizia 2010/355/UE a Comisiei din 25 iunie 2010 privind neincluderea trifluralinului în anexa I la Directiva 91/414/CEE a Consiliului (JO L 160, 26.6.2010, p. 30).

(10) Autoritatea Europeană pentru Siguranța Alimentară; Reasoned opinion on the review of the existing maximum residue levels (MRLs) for trifluralin according to Article 12 of Regulation (EC) No 396/2005 [Aviz motivat privind reexaminarea actualelor limite maxime pentru reziduurile (LMR) de trifluralin în conformitate cu articolul 12 din Regulamentul (CE) nr. 396/2005]. EFSA Journal 2013; 11(4):3193. [16 pp.].